钦定古今图书集成/明伦汇编/闺媛典/第262卷 > 赵氏女
## 钦定古今图书集成/明伦汇编/闺媛典/第262卷 > 赵氏女

按《长兴县志》：赵氏女，幼许字周宗制，未几而制病笃。
俗以迎妇为喜，可禳灾。谋诸赵，赵谓婿且就木拒焉。
女泣曰：“生死固周人也，岂以病故二心。”即束发偕母
往周。比至，宗制病革矣，犹能张目一视，女号恸欲绝，
时年十八，工绘制影，即命并图己像于侧。卒哭，母劝之归，女坚不许。周父母贫且老，亦欲却之，女截指以
誓，遂留焉。生平十指所入，丝粒不敢他费，惟为制营
窀穸计。越十馀年，始得厝制骨穿，二穴虚一自待。翁
姑相继丧，氏匍匐敛殡。生未尝冠笄，疏布裹首而已。
后殁，族人引柩与宗制同穴焉。